Document ID: 31995R3050

Nõukogu määrus (EÜ) nr 3050/95,
22. detsember 1995,
õhusõidukite ehitamiseks, hooldamiseks ja remondiks mõeldud teatavate toodete suhtes kehtivate ühise tollitariifistiku ühepoolsete maksumäärade kohaldamise ajutise peatamise kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 28,
võttes arvesse komisjoni ettepanekut
ning arvestades, et:
käesolevas määruses nimetatud toodete valmistamine ühenduse piires on praegusel ajal ebapiisav või olematu ning tootjad pole seega suutelised ühenduse töötleva tööstuste vajadusi rahuldama;
ühenduse huvides on täielikult peatada nende toodete suhtes kehtivad ühise tollitariifistiku ühepoolsed maksumäärad;
otsuse kõnealuste ühepoolsete tollimaksude kohaldamise peatamise kohta peaks tegema ühendus;
määrusi õhusõidukite suhtes kehtivate ühepoolsete tollimaksude kohaldamise ajutise peatamise kohta ei ole viimaste aastate jooksul sisuliselt muudetud; seetõttu, püüdes asjakohaseid meetmeid eesmärgipäraselt ellu viia, näib olevat otstarbekas mitte piirata käesoleva määruse kehtivusaega, sest selle ulatust saab vajaduse korral muuta nõukogu määrusega;
koondnomenklatuuri või TARIC-koode muutvad nõukogu või komisjoni otsused ei too kaasa olulisi muutusi; lihtsustamise huvides tuleks sätestada, et pärast tolliseadustiku komiteega konsulteerimist võib komisjon teha käesolevasse määrusesse vajalikke muudatusi ja tehnilisi kohandusi,
ON VASTU VÕTNUD KÄESOLEVA MÄÄRUSE:
Artikkel 1
Lisas loetletud toodete suhtes kehtivad ühise tollitariifistiku ühepoolsed maksumäärad peatatakse täielikult, tingimusel et kõnealused tooted on mõeldud rohkem kui 2000kilogrammise tühimassiga õhusõidukite ehitamiseks, hooldamiseks ja remondiks. Kontrolli lõppkasutamise üle teostatakse kooskõlas komisjoni 2. juuli 1993. aasta määruse (EMÜ) nr 2454/93 [1] (millega kehtestatakse rakendussätted ühenduse tolliseadustiku kehtestavale nõukogu määrusele (EMÜ) nr 2913/92) artiklitega 291-304.
Artikkel 2
Vastavalt artiklis 3 sätestatud menetlusele võtab komisjon vastu käesoleva määruse kohaldamiseks vajalikud sätted, nimelt koondnomenklatuuri või TARIC-koodide muutustest tingitud muudatused ja tehnilised kohaldused.
Artikkel 3
1. Komisjoni abistab nõukogu määruse (EMÜ) nr 2913/92 [2] artikli 247 alusel moodustatud tolliseadustiku komitee.
2. Võetavate meetmete eelnõu esitab komiteele komisjoni esindaja. Tähtaja jooksul, mille määrab eesistuja lähtuvalt küsimuse kiireloomulisusest, esitab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamiselepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.
Komisjon võtab meetmed vastu ning neid kohaldatakse viivitamata. Kui meetmed ei ole komitee arvamusega kooskõlas, teatab komisjon sellest viivitamata nõukogule. Sellisel juhul lükkab komisjon vastuvõetud meetmete kohaldamise edasi kolme kuu võrra alates kõnealusest teatamisest.
Eelmises lõigus osutatud tähtaja jooksul võib nõukogu kvalifitseeritud häälteenamusega teha teistsuguse otsuse.
3. Komisjon võib läbi vaadata kõik käesoleva määruse kohaldamisega seotud küsimused, mille eesistuja omal algatusel või liikmesriigi taotlusel tõstatab.
Artikkel 4
Käesolev määrus jõustub Euroopa Ühenduste Teatajas avaldamise päeval.
Seda määrust kohaldatakse alates 1. jaanuarist 1996.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 22. detsember 1995

Labels: 1
7
3
8
15